Politieke bande het Guptas se bankrekeninge gesluitPravin Gordhan. Foto: Flickr/GovernmentZA Pravin Gordhan, minister van finansies, het Oakbay Investments se bewering, dat banke hul verhouding met die Gupta-beheerde maatskappy gesluit het omdat hy saamgespan het teen die familie, verwerp en gesê dit is eintlik hul politieke bande wat tot die besluit gelei het. Gordhan het in sy repliek gesê nie hy, of die Reserwebank, het enige van die groot banke, Absa, Standard Bank, First National Bank, FirstRand of Nedbank, beïnvloed om die maatskappy se rekeninge te sluit nie. “Bankkliënte se verbintenisse met politieke persone aktiveer die banke se nasionale en internasionale wetlike verpligtinge,” het Gordhan gesê. “Elkeen van die banke beskou homself onder ŉ wetlike verpligting wat betref internasionale en plaaslike statutêre instrumente en daarom is Oakbay se rekeninge gesluit.” Gordhan se beëdigde verklaring is Maandag ingedien en dit is die jongste voorlegging in ŉ regstryd wat verlede jaar begin het toe Gordhan die Pretoriase hooggeregshof versoek het om ŉ bevel uit te reik dat hy onder geen verpligting is om namens Oakbay in te gryp nie, nadat die banke die maatskappy se rekeninge gesluit het. Gordhan het gesê Oakbay se aanval teen hom in hul verklaring, dat hy polities teen hulle saamspan, maak nie sin nie, aangesien die maatskappy hom in dié geval nooit sou genader het om hulp nadat die banke hul rekeninge gesluit het nie. “As Oakbay regtig oorweeg het dat ek ŉ veldtog teen die maatskappy van stapel gestuur het, sou Oakbay my natuurlik nooit genader het vir hulp nie,” het hy in sy verklaring van 103 bladsye, gesê. Hy het in ŉ verklaring in Oktober verlede jaar bekend gemaak dat betalings ter waarde van R6,8 miljard in 72 transaksies, deur die Gupta-familie en -maatskappye, deur finansiële owerhede as “verdag” gemerk is. Hy het die banke versoek om die vertroulike verslae aan die hof bekend te maak, sodat Oakbay se bewering, dat hulle onbehoorlik opgetree het, getoets kan word. Gordhan het Maandag in sy verklaring dit benadruk dat Oakbay hom genader het om die banke te nader “in nasionale belang”. Hy het gesê dit is ironies dat Oakbay hom van ŉ politieke motief beskuldig het, wanneer die eienaars van die maatskappy self beskuldig word van onbehoorlike ingryping in regeringsbesluite. “Die openbare beskermer het bevind dat Oakbay politieke aanstellings beïnvloed het.”